Δημήτρης Μαυρίκης

Ο Δημήτρης (Μήτσος) Μαυρίκης (13 Αυγούστου 1954 – 20 Ιουνίου 2019) ήταν επιθετικός ποδοσφαιριστής του Πανιωνίου και αργότερα γενικός αρχηγός. Είχε συνδέσει το όνομα του με τις δύο κορυφαίες στιγμές στην ιστορία του Πανιωνίου: Την κατάκτηση των δύο Κυπέλλων Ελλάδος το 1979 και το 1998, το πρώτο ως παίκτης και το δεύτερο ως γενικός αρχηγός των «κυανέρυθρων». Αγωνίστηκε στον Πανιώνιο επί 15 χρόνια. Η αγάπη του για το σύλλογο και το αγωνιστικό του πάθος τον έκαναν ιδιαίτερα συμπαθή στους φιλάθλους. Ο Μητσάρας, όπως τον φώναζαν, αναγνωρίστηκε ως η προσωποποίηση της «κυανέρυθρης» ψυχής. Το 1985 ψηφίστηκε ως κορυφαίος Έλληνας ποδοσφαιριστής, από τον Π.Σ.Α.Τ..

 Ο Δημήτρης Μαυρίκης γεννήθηκε στις 13 Αυγούστου 1954 στον Μελιγαλά της Μεσσηνίας. Ξεκίνησε το ποδόσφαιρο στην ομάδα της γενέτειράς του, τον Εθνικό Μελιγαλά, με τον οποίο το 1972 κατέκτησε το πρωτάθλημα της Ε.Π.Σ. Μεσσηνίας σε ηλικία 18 ετών. Το επόμενο έτος μετακόμισε στην Αθήνα προκειμένου να σπουδάσει νομική, παίζοντας παράλληλα ποδόσφαιρο. Εντάχθηκε στην ομάδα του Πανιωνίου και αμέσως αποφάσισε να αφοσιωθεί στο ποδόσφαιρο. Ο τότε τεχνικός των «κυανέρυθρων», ο Βρετανός Τζο Μάλετ, εισηγήθηκε θετικά για την απόκτηση του, διακρίνοντας ότι ο νεαρός είχε πραγματικό πάθος για το ποδόσφαιρο. Αυτό το αγωνιστικό πάθος του και η ψυχή που έβγαζε κάθε φορά μέσα στο γήπεδο προς όφελος της ομάδας, αναπλήρωναν τις όποιες τεχνικές αδυναμίες του και πραγματικά τον χαρακτήρισαν σε όλη του την πορεία. Πριν ενταχθεί στους «κυανέρυθρους», είχε πρόταση για επαγγελματικό συμβόλαιο από την ομάδα της Καλαμάτας που επίσης αγωνιζόταν στην Α΄ Εθνική, όμως τον κερδίζει ο Πανιώνιος που εκείνη την εποχή είχε ένα από τα κορυφαία σύνολα της ιστορίας του. Μέσα σε διάστημα δύο μηνών ο Μαυρίκης εντάχθηκε στους επαγγελματίες και στην πρώτη του σεζόν, το 1972-73, πήρε το «βάπτισμα του πυρός». Το ντεμπούτο του με την «κυανέρυθρη» φανέλα έγινε στο παιχνίδι με το Αιγάλεω στη Νέα Σμύρνη (5-0), όταν ο Μάλετ τον χρησιμοποίησε στο τελευταίο δεκάλεπτο του ματς αντικαθιστώντας τον Γιώργο Δέδε. Το πρώτο του παιχνίδι ως βασικός έρχεται λίγο καιρό αργότερα με αντίπαλο την Καλαμάτα, πάλι στην Νέα Σμύρνη, στο οποίο πετυχαίνει και το πρώτο του γκολ κι ο Πανιώνιος κερδίζει με 3-1. Ως παίκτης, μαζί με τον κολλητό του, τον «αδελφό» του, Χρήστο Εμβολιάδη, που ήρθε στον Πανιώνιο το καλοκαίρι του 1973, απετέλεσαν τους «Διόσκουρους» των «κυανέρυθρων». Ουσιαστικά, μαζί ξεκίνησαν τη σταδιοδρομία τους, μαζί σήκωσαν το πρώτο Κύπελλο Ελλάδος στις 9 Ιουνίου του 1979, μαζί σταμάτησαν το ποδόσφαιρο το καλοκαίρι του 1987, μαζί τιμήθηκαν από τον Πανιώνιο στις 12 Σεπτεμβρίου του 1987 στο ημίχρονο του αγώνα με τον ΠΑΟΚ στην Νέα Σμύρνη (1-1) για την πολύχρονη προσφορά τους στην ομάδα. Και μαζί, από τον πάγκο της ομάδας, πανηγύρισαν στις 29 Απριλίου του 1998, το δεύτερο Κύπελλο Ελλάδος για τον Πανιώνιο, ο Εμβολιάδης ως προπονητής και ο Μαυρίκης ως γενικός αρχηγός. Αναμφίβολα πέρα από τους δύο τελικούς, σημαντική ήταν η συνεισφορά του στις νίκες στους δύο αγώνες μπαράζ για την παραμονή στην Α΄ Εθνική, το 1983 στον Βόλο με τον Μακεδονικό (3-2) και το 1984 στη Λάρισα με τον ΠΑΣ Γιάννινα (2-0 στην παράταση). Αν και κλήθηκε κάποιες φορές, δεν αγωνίστηκε ποτέ στην Εθνική ομάδα. Συχνά οι δημοσιογράφοι τον αποκαλούσαν τον «καλύτερο Έλληνα μη διεθνή ποδοσφαιριστή». Ο Μήτσος Μαυρίκης στα 15 χρόνια σταδιοδρομίας ως παίκτης, «μέτρησε» 352 συμμετοχές και 58 γκολ με τον Πανιώνιο στην Α΄ Εθνική, την κατάκτηση του Κυπέλλου Ελλάδος στις 9 Ιουνίου 1979 απέναντι στην ΑΕΚ, και τέσσερις συμμετοχές στο Κύπελλο Κυπελλούχων το 1979-80 στους αγώνες με την ολλανδική Τβέντε (πρόκριση) και τη σουηδική ΙΦΚ Γκέτεμπορκ (αποκλεισμός). Έκλεισε τη σταδιοδρομία του στον Φωστήρα τη σεζόν 1987-88 στη Δ΄ Εθνική. Πέθανε στις 20 Ιουνίου 2019, νικημένος από τον καρκίνο που τον ταλαιπωρούσε. Πρωτάθλημα Ε.Π.Σ. Μεσσηνίας: 1972 Κύπελλο Ελλάδος: 1979 Αλέκου Παπαδόπουλου: «ΔΗΜΗΤΡΗΣ ΜΑΥΡΙΚΗΣ: Η προσωποποίηση της κυανέρυθρης ψυχής»